ย้อนรอยลูกหนี้ GL กลุ่มไซปรัส! พบใช้ที่อยู่ร่วมกันทั้ง 4 ราย
ย้อนรอยลูกหนี้ GL กลุ่มไซปรัส! พบ Adalene Limited, Baguera Limited, Bellaven Limited และ Baguera Limited ใช้ที่อยู่ร่วมกันทั้ง 4 ราย
16 ต.ค. 2560

ตามที่สื่อในเครือ “ข่าวหุ้นธุรกิจ” เคยนำเสนอเกี่ยวกับบริษัทลูกหนี้กลุ่มไซปรัสของบริษัท Group Lease Holdings Pte. Ltd หรือ GLH บริษัทย่อยของ บริษัท กรุ๊ปลีส จำกัด (มหาชน) หรือ GL จำนวน 4 ราย ประกอบด้วย บริษัท Adalene Limited, บริษัท Baguera Limited, บริษัท Bellaven Limited และบริษัท Baguera Limited
โดยจากการตรวจสอบพบว่า ทั้ง 4 บริษัทจดทะเบียนจัดตั้งอยู่ในประเทศไซปรัส โดยใช้ที่อยู่เลขที่เดียวกันทั้งหมด คือ ที่อยู่เลขที่ Athalassas, 170 , Flat 301 Strovolos 2025 Lefkosia , Cyprus
ดังนั้นจึงคาดการณ์ว่า บริษัทลูกหนี้ทั้ง 4 แห่งจะเป็นลักษณะของบริษัทนอกอาณาเขตหรือ Offshore Company มีที่อยู่สำหรับการจดจัดตั้งบริษัทในที่เดียวกัน ซึ่งเป็นบริษัทที่ทำหน้าที่เป็นเพียงผู้ถือหุ้นเท่านั้น ไม่ได้มีกิจการค้าขายธุรกรรมอื่นใด
ทั้งนี้จากข้อมูลดังกล่าวข้างต้นมีความสอดคล้องกับข่าวในวันนี้ (16 ต.ค.) ที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้มีหนังสือกล่าวโทษนายมิทซึจิ ผู้บริหารบริษัท กรุ๊ปลีส จำกัด (มหาชน) หรือ GL ต่อกรมสอบสวนคดีพิเศษ (DSI) กรณีทุจริตทำธุรกรรมอำพรางเพื่อให้ผลประกอบการสูงเกินความจริง
โดยก.ล.ต.ได้ตรวจสอบพบว่า นายมิทซึจิ ให้ GLH ซึ่งเป็นบริษัทย่อยของ GL ที่ประเทศสิงคโปร์ ปล่อยกู้แก่บริษัทในต่างประเทศหลายแห่ง และพบหลักฐานว่า GLH ให้กู้แก่บริษัทที่จดทะเบียนในประเทศไซปรัส 4 แห่ง และสิงคโปร์ 1 แห่ง เป็นเงินให้กู้รวมประมาณ 54 ล้านเหรียญสหรัฐ และมีนายมิทซึจิ เป็นผู้ควบคุมและเป็นผู้รับผลประโยชน์ที่แท้จริง
ทั้งนี้เมื่อบริษัททั้ง 5 แห่งได้รับเงินกู้จาก GLH ไปแล้ว ได้นำไปหมุนเวียนในกลุ่มบริษัทผู้กู้เพื่อชำระค่าดอกเบี้ยและเงินต้นคืนแก่ GLH เป็นงวดๆ ซึ่งยอดดอกเบี้ยถูกนำไปรวมเป็นรายได้ในงบการเงิน อันเป็นการแต่งบัญชีและสร้างผลประกอบการของ GL ให้สูงเกินจริง
สำหรับการกระทำของนายมิทซึจิข้างต้นเป็นการทำธุรกรรมอำพราง การยักยอก ยินยอมให้มีการลงข้อความเท็จในบัญชีและทำบัญชีไม่ตรงต่อความเป็นจริง รวมถึงบอกกล่าว เผยแพร่ ข้อความเท็จ ส่งผลกระทบต่อราคาหรือการตัดสินใจลงทุนในหลักทรัพย์
ดังนั้น การถูกกล่าวโทษทำให้นายมิทซึจิเข้าข่ายมีลักษณะขาดความน่าไว้วางใจในการเป็นกรรมการและผู้บริหารของบริษัทที่ออกหลักทรัพย์และบริษัทจดทะเบียนตามประกาศ ก.ล.ต. จึงไม่สามารถเป็นกรรมการและผู้บริหารของบริษัทที่ออกหลักทรัพย์และบริษัทจดทะเบียนได้ตามพระราชบัญญัติหลักทรัพย์ฯ
 